
Ştire 

Premieră:  ANFP şi ENA au semnat un acord de cooperare în domeniul formării profesionale a funcţionarilor publici
Agenţia Naţională a Funcţionarilor Publici informează că a semnat Acordul de cooperare cu Şcoala Naţională de Administraţie Publică din Franţa (ENA). Acordul, cu o perioadă de valabilitate de 3 ani, are ca obiectiv dezvoltarea cooperării în domeniul formării profesionale a funcţionarilor publici, prin implementarea unor activităţi comune ce vizează formarea profesională şi prin realizarea unor schimburi de experienţă.

Prin urmare, colaborarea dintre cele două instituţii se va axa pe următoarele domenii:

· formarea continuă a funcţionarilor din administraţia publică;

· pregătirea profesională a persoanelor care intenţionează să ocupe o funcţie publică în sistemul administrativ românesc, în funcţie de opţiunile strategice formulate de către ANFP şi în conformitate cu sistemul legislativ privind recrutarea în sectorul public din România

· dezvoltarea şi consolidarea capacităţii instituţionale a ANFP în domeniul formării şi perfecţionării profesionale.
„Îmi exprim încrederea că acest prim pas în colaborarea cu ENA va aduce beneficii ambelor instituţii, contribuind atât la pregătirea eficientă a funcţionarilor din cadrul administraţiei publice din România, cât şi la creşterea calităţii serviciilor oferite de ANFP, la nivelul celor mai înalte standarde internaţionale”, a fost mesajul preşedintelui ANFP, József BIRTALAN.

